


Na temelju odredbe članka 23. Statuta Gradskog društva Crvenog križa Rovinj ( u nastavku teksta GDCK) , Skupština GDCK na svojoj sjednici dana 20. svibnja 2022. donosi

POSLOVNIK O RADU
SKUPŠTINE GDCK ROVINJ


I OPĆE ODREDBE

Članak l.

Poslovnikom o radu Skupštine GDCK regulira se sazivanje, rad, red, odlučivanje, podnošenje izvješća, izbor tijela GDCK, izbor delegata i kandidata za tijela GDCK, te ostala bitna pitanja za rad Skupštine, kako na redovnim , tako i na izbornim odn. izvještajnim sjednicama.

Članak 2.

 Izrazi koji se koriste u ovom Poslovniku, a koji imaju rodno značenje, bez obzira na to jesu li korišteni  u muškom ili ženskom rodu, obuhvaćaju na jednak način muški i ženski rod.

Članak 3.

Skupštinu GDCK čine izabrani  predstavnici – zastupnici, a svaki zastupnik ima jedan glas. 
Skupština broji do 19 zastupnika.



Članak 4.

Rad Skupštine je javan.
Skupštini nazoče pozvani gosti, predstavnici medija i ostale osobe, ali ne sudjeluju u odlučivanju.
Članak 5.

Odredbe ovog Poslovnika obvezne su za sve osobe koje na bilo koji način sudjeluju u radu sjednice Skupštine ili nazoče istoj.

II SAZIVANJE SJEDNICE SKUPŠTINE

Članak 6.

Sjednicu Skupštine saziva predsjednik GDCK.
Na sjednicu Skupštine pozivaju se svi zastupnici pisanim  pozivom   najkasnije 5 (pet) dana prije održavanja sjednice Skupštine.
Poziv za sjednicu Skupštine mora sadržavati:
-naziv GDCK, 
-nadnevak otpreme poziva i urudžbeni broj
-nadnevak održavanja sjednice Skupštine, 
-te mjesto i vrijeme održavanja sjednice Skupštine
-prijedlog dnevnog reda
-potpis predsjednika i pečat GDCK

Članak 7.
Sjednicu otvara predsjednik Skupštine GDCK Rovinj.

Skupština bira slijedeća radna tijela:
1.Radno predsjedništvo od 3 člana- u slučaju održavanja izborne skupštine
2.Verifikacijsku komisiju od 3 člana
3.Zapisničara i 2 ovjerovitelja zapisnika


Članak 8.
Ukoliko se radi o izbornoj skupštini, radom Skupštine rukovodi predsjednik Radnog predsjedništva, a pomažu mu 2 člana Radnog predsjedništva. 
Ukoliko se radi o redovnoj ili izvještajnoj skupštini, radom  Skupštine rukovodi predsjednik GDCK.
Zadatak je Verifikacijske komisije da prikupi podatke o nazočnim zastupnicima Skupštine (verifikacijski listić), te da o tome izvijesti Skupštinu. Temeljem izvješća Verifikacijske komisije tj na osnovu podataka o broju prisutnih zastupnika, Skupština utvrđuje mogućnost punovažnog odlučivanja.

Članak 9.
Skupština može odlučivati kad je sjednici prisutna natpolovična većina zastupnika Skupštine, a pravovaljane odluke donosi većinom glasova prisutnih zastupnika.
U izvanrednim situacijama , u slučaju da nije prisutno dovoljno zastupnika, Skupština će se sastati unutar 48 sati, i u tom slučaju odluke se donose ako je prisutna jedna trećina zastupnika i to većinom glasova onih koji su prisutni i glasuju.
Skupština odluke donosi javnim glasovanjem ukoliko se izričito za određene odluke ili izbor organa ne utvrdi tajno glasovanje.


III RAD SKUPŠTINE

Članak 9.
[bookmark: _Hlk9330660]Predsjedavajući daje prijedlog dnevnog reda  na usvajanje. 
Po usvojenom dnevnom redu, prelazi se na rad po točkama.


Članak 10.
Riječ na sjednici Skupštine članu Skupštine daje Predsjedavajući  na zahtjev člana.
Prijava za raspravu podnosi se dizanjem ruke.
Po istoj točki dnevnog reda sudionici imaju pravo dobiti riječ jednom, a govor ne može trajati dulje od 5 (pet) minuta. Iznimno, govor može trajati i dulje, uz dopuštenje radnog predsjedništva.
Govornik može govoriti samo o temi o kojoj se raspravlja prema utvrđenom dnevnom redu. U suprotnom, predsjedavajući izriče opomenu.
Ukoliko se govornik i poslije opomene ne drži dnevnog reda, predsjedavajući će mu oduzeti riječ.
Sudionici imaju pravo zatražiti riječ i da bi dali odgovor (repliku) na navod za koji drže da je netočan.
Predsjedavajući daje riječ sudioniku koji ima repliku odmah iza govornika čija je rasprava predmet replike.
U odgovoru govornik se mora ograničiti samo na ispravak ili objašnjenje, te njegov govor ne može trajati dulje od 2. (dvije) minute.

IV   RED NA SJEDNICI SKUPŠTINE
Članak 11.
Red na Skupštini osigurava Predsjedavajući. Za remećenje reda na sjednici Skupštine, predsjedavajući može izreći opomenu, opomenu s oduzimanjem riječi, te mjeru udaljenja sa sjednice Skupštine.

V	DONOŠENJE ODLUKA
Članak 12.
Kada završi rasprava o određenom pitanju, odnosno po određenoj točki dnevnog reda, pristupa se donošenju odluka, zaključaka ili drugih akata.
Prijedlog o kojem će se glasovati formulira i objavljuje predsjedavajući Skupštine.
Rezultate glasovanja utvrđuje predsjedavajući, koji nakon završenog glasovanja objavljuje da li je prijedlog usvojen ili odbijen. Odluka Skupštine je pravovaljana od trenutka kada je istu proglasio predsjedavajući.


VI	IZBORI ČLANOVA TIJELA UDRUGE, DELEGATA I KANDIDATA

Članak 13.


Predsjedavajući upoznaje Skupštinu s načinom predlaganja kandidata, sastavom kandidacijskih lista, s načinom izbora članova tijela GDCK, delegata i kandidata za tijela županijska ili republička tijela Crvenog križa ili drugih srodnih organizacija.
Predsjedavajući prezentira Skupštini kandidacijske liste čitanjem imena predloženika. Za svaku osobu obvezno navodi obrazloženje kandidature, te poziva kandidata na prihvaćanje kandidature
Ukoliko je predloženi kandidat izočan sa Skupštine, predsjedavajući mora priložiti pismenu izjavu o prihvaćanju kandidature narečenog kandidata.
Predsjedavajući daje mogućnost Skupštini da prezentirane izborne liste nadopuni kandidatima za izbor, do najviše 1/2. (jedne polovice) ukupnog broja predloženih kandidata na pojedinoj kandidacijskoj listi.
Skupština može predložiti za nadopunu kandidacijskih lista člana udruge koji je nazočan sjednici Skupštine i koji prihvaća kandidaturu.
Svaki ovakav prijedlog Skupštine mora biti obrazložen od predlagatelja. 
Skupština se glasovanjem očituje o prijedlogu nadopune kandidacijskih lista. 

Članak 14.
Predsjedavajući predlaže imenovanje izborne komisije od najmanje 3 (tri) člana (predsjednik komisije i najmanje 2 člana).
Članovi izborne komisije ne mogu biti kandidati na utvrđenim kandidacijskim listama.


Članak 15.

Predsjedavajući daje stanku potrebitu za obavljanje administrativnih poslova - izrade glasačkih listića.
Glasački listić mora sadržavati: 
· datum provođenja izbora
· naziv tijela koje se bira
· redni broj ispred imena i prezimena predloženog kandidata
· napomenu koliko se bira od predloženih kandidata i na koji način (zaokruživanjem rednog broja ispred imena i prezimena predloženog kandidata)
· napomenu pravovaljanosti listića.

Članak 16.

Predsjedavajući daje stanku potrebitu izbornoj komisiji da bi utvrdila rezultate glasovanja.

Pravovaljanost glasačkog listića

Članak 17.

Izborna komisija proglašava pravovaljanim onaj glasački listić na kojem nisu izvršene nikakve preinake i na kojem je zaokružen onoliki broj kandidata koliko se bira.
Svaki drugi glasački listić je nevažeći.
U slučaju da dva ili više predloženih kandidata dobiju isti broj glasova, izabran je onaj kandidat čiji je redni broj na glasačkom listiću manji.

Članak 18.

Predsjednik izborne komisije podnosi izvješće Skupštini o rezultatima glasovanja.
Izvješće Izborne komisije mora sadržavati:
-naziv tijela
-ukupni broj glasačkih listića
-broj nevažećih glasačkih listića
-listu kandidata za tijelo koje se bira prema broju dobivenih glasova.

Članak 19.

Rezultate izbora spram izvješća izborne komisije proglašava predsjedavajući.

Članak 20.

Ukoliko se radi o izbornoj Skupštini, nakon izvršenog izbora za predsjednika GDCK , novoizabrani predsjednik zahvaljuje se Skupštini na ukazanom povjerenju i preuzima rukovođenje nastavka sjednice Skupštine.

Članak 21.

Izborni materijali sjednice Skupštine GD CK Rovinj moraju se čuvati u pismohrani najmanje 5 godina

VII PREKID RADA I ZAKLJUČENJE SKUPŠTINE

Članak 22.

Predsjedavajući može prekinuti sjednicu Skupštine u slučaju da se stegovnim mjerama ne može održati red na sjednici.
Ako dođe do prekida u radu sjednice Skupštine, predsjedavajući određuje vrijeme trajanja prekida i vrijeme kada će Skupština nastaviti s radom.

Članak 23.

Skupština zaključuje svoj rad kada se iscrpe sve točke utvrđenog dnevnog reda i donesu potrebite odluke.
Skupštinu zaključuje predsjednik Skupštine.

VIII ZAPISNIK O RADU SKUPŠTINE

Članak 24.

Zapisnik o radu Skupštine mora sadržavati:
-naziv Skupštine i naznaku o kakvoj Skupštini se radi (izborna, izvještajna ili redovna) 
-datum održavanja , mjesto i vrijeme početka Skupštine
-utvrđeni dnevni red
-izvješće verifikacijske komisije
-izabrana radna tijela
-ime i prezime voditelja zapisnika i dva ovjerovitelja zapisnika
-tijek rada sjednice Skupštine
-sažetak rasprava po pojedinim točkama utvrđenog dnevnog reda sa imenima sudionika rasprave
-sve odluke i zaključke donesene na sjednici Skupštine
-vrijeme zaključenja sjednice Skupštine
-potpis predsjednika Skupštine, voditelja zapisnika i dva ovjerovitelja zapisnika.


Članak 25.

Zapisnik se mora izraditi u pismenoj formi u roku od 7 dana od dana održavanja Skupštine.

IX PRIJELAZNE I ZAVRŠNE ODREDBE

Članak 26.

Tumačenje ovog Poslovnika daje Skupština.

Članak 27.

Ovaj Poslovnik stupa na snagu i primjenjuje se od trenutka njegovog usvajanja na Skupštini.

Članak 28.

Stupanjem na snagu ovog Poslovnika prestaje važiti prijašnji Poslovnik o radu Skupštine.

Predsjednica Skupštine GDCK Rovinj:

								       Ana Gasparini



U Rovinju, 26. svibnja 2022.
URBROJ:  14-II/22

